ועדת החינוך והתרבות, כנסת 15, פרוטוקול מספר 142, 2000-07-18 11:00

זבולון אורלב: אני מתכבד לפתוח את ישיבת ועדת החינוך והתרבות עם ראשי רשות השידור.

זבולון אורלב: אני מקדם בברכה את היושב-ראש גיל סמסונוב, את אורי פורת – מנכ"ל רשות השידור, את חברי הוועד המנהל, את ידידי הטוב אורי פלח, את ידידי משכבר הימים יעקב גיל, את מנהל הרדיו ואת כל החברים הטובים.

זבולון אורלב: על סדר-היום שלנו שני נושאים: 1.

זבולון אורלב: רשת "מסורת"; 2.

זבולון אורלב: תוכנית הרדיו "מי מפחד משירה", לאחר שקיבלנו הודעה שמבטלים אותה.

זבולון אורלב: חבר-הכנסת יורי שטרן ביקש להעלות את הנושא השני.

זבולון אורלב: אני מבין שיש החלטה מוסמכת של הרשויות ברשות השידור להקים את רשת מסורת ולהתחיל להפעיל אותה.

זבולון אורלב: מטרת הדיון הזה היא לקבל דיווח מה עומד לקרות, לוח זמנים, קצת על התוכן, אם יש בעיות.

זבולון אורלב: כי אני לא מסתיר מכם שיושב-ראש הוועדה היה מאד-מאד רוצה לברך על המוגמר, ואני גם יכול להדליף שבשיחות אישיות עם כל אחד מהיושבים פה אנחנו מאד ביקשנו אם ניתן לקדם את הרשת, שלדעתי היא בשורה ממלכתית חשובה מאד.

גיל סמסונוב: אם תרשה לי, לפני שאורי פורת יפרט יותר את הדברים הענייניים, או את החלק הביצועי של הרשת, אני רוצה להקדים ולומר שהיוזמה לרשת נבעה משני כיוונים.

גיל סמסונוב: כיוון אחד הוא של אנשים שחשוב להם הנושא של שידורי מורשת, מסורת.

גיל סמסונוב: אבל היה עוד כיוון אחד, של אנשים נוספים שחשבו שאנחנו צריכים לטפל בנושא של מיקוד רשתות הרדיו שלנו.

גיל סמסונוב: אני מעיד על עצמי שאני חשבתי שזה אחד הדברים שאנחנו צריכים כן לעשות.

גיל סמסונוב: רשת א' היתה עד היום היתה רשת שעטנז של מספר נושאים, ולטעמנו לא מספיק הצליחה, עקב העובדה שהיא פנתה לקהלים שונים, בשעות שונות, ובעצם לא היתה רשת ממוקדת, כמו שרשת ב' או ג' ממוקדות, או כמו רשתות אחרות ברדיו בערבית או רק"ע, שממוקדות.

גיל סמסונוב: אני מזכיר שההחלטה הזאת נתקבלה בקונסנסוס במוסדות, בין חילוניים לדתיים, בין אנשים מכל קצוות הקשת.

גיל סמסונוב: ההחלטה הזאת אמורה במרוצת הזמן להביא לנו שתי רשתות: רשת תרבות ורשת מסורת/מורשת.

גיל סמסונוב: זאת אומרת, היא אמורה להביא למצב שמצד אחד תהיה לנו רשת שתטפל בנושא של המורשת ושל המסורת, שזה גם על-פי חוק רשות השידור הקיים ושעל פיו אנחנו עובדים, ולצד הרשת הזאת תהיה רשת א' שבעצם תישאר כרשת תרבות ותרחיב את הפעילות שלה בנושא הזה.

גיל סמסונוב: על-ידי שתי הפעולות האלה אנחנו מביאים גם לליכוד וגם לכך שאדם שוחר מסורת או תרבות תהיה לו הרשת שלו.

גיל סמסונוב: גם ההערכות של הגורמים המקצועיים הן שרשתות כאלה גם תפרנסנה את עצמן על-ידי פרסומות, ויותר, כיוון שרשת א' היום, בניגוד לרשת ב' או ג' שהן מפרנסות את עצמן, ויותר אולי, על-ידי המיקוד אנחנו נשיג גם מטרה כלכלית וגם את מטרת החוק, וגם לא יהיו מאזינים שיחשבו שבשעה X או Y יש שידורים שמתאימים להם.

גיל סמסונוב: זה היה לא נכון.

גיל סמסונוב: לכן הפיצול הזה לטעמנו הוא נכון.

גיל סמסונוב: הוא צריך להיות חלק מתוך מערכת שאנחנו צריכים לעשות ברשות השידור, למקד יותר ויותר את השידורים שלנו, גם בטלוויזיה וגם ברדיו לקהלים יותר ספציפיים.

גיל סמסונוב: זה נכון גם על-פי החוק, גם על-פי ההיגיון וגם מבחינה כלכלית.

זבולון אורלב: תודה.

זבולון אורלב: כבוד המנכ"ל, בבקשה.

אורי פורת: אדוני היושב-ראש וחברי ועדת החינוך, אני שמח לבשר לכם שהיום הוא יום חג לרשות השידור הממלכתית.

אורי פורת: קודם שמענו ברקע את הרשת החדשה של "קול ישראל".

אורי פורת: השידורים התחילו היום.

אורי פורת: בינתיים מדובר בשידורי ניסיון, והשידורים הסדירים יתחילו מייד לאחר ט' באב.

אורי פורת: כפי שאתם יודעים, בתקופת בין המצרים אי-אפשר לפתוח עסק חדש, ולכן לפני שתקופת בין המצרים התחילה פתחנו בשידורי ניסיון שיימשכו עד לאחר ט' באב, ואז נחנוך את הרשת.

אורי פורת: מדובר ברשת שעוסקת בענייני יהדות ובמוסיקה יהודית.

אורי פורת: לא יעלה על הדעת שבמדינת היהודים לא תהיה רשת יהודית, ופה לא מדובר ברשת פוליטית או ברשת ששייכת למפלגה פרטית כזאת או אחרת, אלא רשת שעוסקת במסורת ישראל ולכן היא נקראת רשת "מסורת".

אורי פורת: אין ספק שרשת כזאת היתה חסרה, ואם מדובר בשידור ממלכתי, ודאי שמתפקידנו היה להשלים את החסר.

אורי פורת: בעבר היו אמנם נסיונות להפוך חלק מרשת א' לרשת שתשדר גם תוכניות מסורת.

אורי פורת: הנסיון הזה לא עלה יפה ולכן הגענו למסקנה שאנחנו צריכים רשת שתעסוק רק בתחומים האלה.

אורי פורת: כל נסיון לערבב את שידורי המסורת ברשת אחרת היה שעטנז.

אורי פורת: בתקציב של השנה הקצבנו לרשת החדשה חמישה מיליון שקל.

אורי פורת: בכסף הזה רכשנו ארבעה משדרים חדשים.

אורי פורת: מה שאנחנו שומעים עכשיו זה שידור של משדר אחד, שמכסה את ירושלים וחלק גדול משפלת החוף, וכדי שישמעו את הרשת בכל הארץ אנחנו זקוקים לעוד שלושה משדרים, וכבר רכשנו אותם והם בדרך.

אורי פורת: בהזדמנות זו אני רוצה לשבח את מנהל הרדיו ואת מנהל השידורים ברשת הזאת ואת הטכנאים שהפשילו שרוולים.

זבולון אורלב: מה שמו של מנהל הרשת?

אורי פורת: אהרן ויזנר.

אורי פורת: הוא העורך האחראי על השידורים ברשת הזאת.

אורי פורת: אהרן ויזנר הוא האיש שהיה צריך ליצור יש מאין.

אורי פורת: הוא האיש שהיה צריך לצקת לתוך המסגרת החדשה את התכנים, ואנחנו עוזרים לו בכך עד כמה שהדבר אפשרי.

אורי פורת: אנחנו שיפצנו אולפן והשקענו בו כל מה שצריך כדי שיהיה אולפן נוח לעבודה ושישרת את הרשת הזאת.

אורי פורת: גם הטכנאים, ובראשם מנהל ההנדסה של הרדיו ואנשיו נתנו כתף כאשר אני הטלתי עליהם את המשימה להשלים את כל ההכנות כדי ששידורי הניסיון יחלו ב-15 ביולי, ואנחנו איחרנו ביומיים.

אמנון נדב: 15 ביולי היה שבת.

אורי פורת: בכל אופן, לאחר שהודיתי לכל הנוגעים בדבר אני חושב שמותר לנו להתברך ברשת חיובית מאד ואין לי ספק שהיא תזכה גם להאזנה רחבה.

זבולון אורלב: יש תדר אחד ארצי מסודר?

אורי פורת: בינתיים אנחנו משדרים על תדר שלנו, 104.7 מגה-הרץ.

אורי פורת: אני מניח שבמרוצת הזמן אנשים יתרגלו לכייל את הרדיו שלהם לגל הזה.

אורי פורת: כל החלוקה של התדרים והספקטרום לא תלויים בנו.

אורי פורת: בכל אופן, כל מי שנפשו תחשק באידישקייט, כל מי שירצה לשמוע שירים מבית אבא במקום כל הז'אנרים האחרים, יש לו את הרשת שלו.

זבולון אורלב: כמה שעות ביום?

אורי פורת: בשלב ראשון אנחנו נשדר חמש שעות ביום, בשעות הערב.

אבי שמידט: בשידורי הניסיון עד ט' באב אנחנו משדרים מ-7 עד 10, גם ברשת א' וגם אצלנו.

אבי שמידט: מ-10 עד 12 אנחנו מאריכים את זה.

אורי פורת: לאט-לאט אנחנו נתרחב אחורנית.

זבולון אורלב: זה ענין של שבועות?

זבולון אורלב: חודשים?

אורי פורת: אני רוצה לשכנע אתכם שגם מה שעשינו כבר עלה לנו בקשיים רבים מאד.

אורי פורת: יש קשיים טכניים, יש קשיים יוניוניסטיים.

אורי פורת: זה לא סוד שברשות השידור היוניון הוא מאד מיליטנטי וכל שינוי הכי קטן דורש תיאומים בין אין סוף ועדים, והיו גם קשיים אחרים בדרך.

אורי פורת: זה לא היה פשוט.

אורי פורת: כדי להגיע לשידור היום היינו צריכים לעבור כברת-דרך ארוכה מאד של ייסורים וחבלי לידה קשים.

אורי פורת: אבל נשכח את זה ונברך על המוגמר.

אורי פורת: עשינו צעד גדול בענין הזה ואני מברך בשם כולנו את הרך הנולד, זה הקטן גדול יהיה, וקדימה.

זבולון אורלב: תודה.

זבולון אורלב: רשות הדיבור למנהל הרדיו אמנון נדב, בבקשה.

אמנון נדב: אני רוצה להוסיף על דברי המנכ"ל – א.

אמנון נדב: שעלינו לאוויר למרות שפורמלית משרד התקשורת מתנגד לשימוש שלנו בתדר הזה.

אמנון נדב: זה לא תדר שלנו, יש לנו מחלוקת מבחינת החוק, ואני מבין שבזה לא הסתיים הענין.

אמנון נדב: שתהיו מודעים לזה.

אמנון נדב: בלי שום הסדר, בלי שום דבר, לשיטתנו ולטעמנו התדרים שלנו.

אמנון נדב: משרד התקשורת, כל מה שיש לו להגיד במקרים כאלה זה המקום, שיכולה להיות לו איזו שהיא השגה לגבי הנ.צ. שבה אנחנו מעמידים את המשדר, אבל לגבי השימוש במשדר, מרגע שהוא שלנו ורשום שהוא שלנו, אנחנו לא שואלים אותם.

אמנון נדב: אבל יש מחלוקת בענין הזה ואנחנו לא יודעים איך היא תסתיים.

אמנון נדב: הם הודיעו "לא" ואנחנו באוויר.

אמנון נדב: ב.

אמנון נדב: נעשה כאן דבר חסר-תקדים.

אמנון נדב: במשך פחות מחודשיים היינו צריכים להציב משדר, והצבנו אותו בנבי סמואל, שזה ספור לא פשוט, ואני מקבל פתק שתוך כדי זה שאנחנו כרגע משמיעים לכם את שידורי הניסיון, מבקש ממני מנהל שירותי הנדסה עד סיום הישיבה להפסיק את השידור מפני שאנשי מקצוע למיניהם עובדים באתר.

אמנון נדב: זאת הפסקה לצורך ההדגמה.

אמנון נדב: נוסף לכל הסיבוכים הקיימים כרגע, הנקודה שבה הוצב המשדר – במשדר אחד היא מכסה הכי טוב שיכול להיות, שטח הכי גדול במדינה, אבל זו חברת החשמל הירושלמית ואנחנו צופים די הרבה קשיים מפני שאנחנו לא מחוברים.

אמנון נדב: הם קיבלו אותנו על חוזה ואנחנו מקווים שהם לא יעשו לנו בעיות עם זה.

אמנון נדב: בינתיים מה שנוכל לעשות זה עם גנרטור.

אמנון נדב: כבר הפכנו את כל העולם כדי שתשמעו שאנחנו רציניים בכוונה שלנו בענין הזה.

אמנון נדב: אנחנו נתקדם ונקיים, כמובן, טקס חנוכה כדי לתת לזה עוד חותמת שזה רציני וסופי.

אמנון נדב: בכל היתר אנחנו נתקדם בצורה מודרגת כדי שזה יהיה גם עם איכויות, כדי שיבטיח לנו שיהיה קהל מאזינים ובדרך הזאת תהיה התקדמות ולא נסיגה.

אמנון נדב: כלומר, מה שאנחנו נשיג, תמיד נוסיף על זה ולא נגרע.

זבולון אורלב: תודה.

זבולון אורלב: אורי פלח, בבקשה.

אורי פלח: זו קדנציה שלישית שלי ברשות השידור, וכנראה גם האחרונה.

אורי פלח: אני מוכרח לומר שבשבילי זה אולי סימון V ליד נושא שהציק לי שנים רבות, לא מהצד הפוליטי של הענין אלא מהצד הציבורי, חברתי, תקשורתי שלו.

אורי פלח: יש ואקום אדיר במדינת ישראל, בתקשורת הממוסדת והמסודרת בכל מה שקשור לציבור הדתי, וזה הגיע לידי כך שציבור שבדרך-כלל איננו אמון על זלזול בחוק ועל לעבור עבירות על החוק באופן דווקאי, נאלץ לעלות עם ערוצים פירטיים כדי לספק את הצורך הזה, והצורך קיים, והרשויות התעלמו ממנו באופן מודע, לא מודע, אבל עובדה שעד היום לא עלתה רשת אחת שזכתה לברכת מוסדות המדינה כדי לספק את רצונו של הציבור הזה בכל מה שקשור בתרבות תורנית, מוסיקה דתית, מורשת ישראל במובן הרחב ביותר של הדבר הזה.

אורי פלח: "קול ישראל" כיסה, כמובן, בקטעים כאלה ואחרים את התחום הזה, אבל לא באופן ממוקד ומסודר, ואנחנו הרי חיים בעידן שבכל תחום ותחום הדברים נעשים יותר ויותר מכוונים ומפולחים לציבור מוגדר.

אורי פלח: זה קיים גם בתחומים המקצועיים השונים, ברפואה או בטכנולוגיה, וגם בתקשורת.

אורי פלח: יש היום תחנות ידידותיות שמשדרות ז'אנר מסוים של מוסיקה או של תוכניות, והדבר הנפוץ ביותר הוא הטלוויזיה בכבלים, אם זה MTV עם המוסיקה שלו ואם זה ערוץ סרטים שמשדר רק סרטים, וכו', וכאן היה חלל עצום.

אורי פלח: אני חושב שמהר מאד נגלה עד כמה חבל היה שלא נכנסנו לתוך החלל הזה קודם ומילאנו אותו, משום שההערכה שלי היא שההצלחה תהיה סוחפת.

אורי פלח: א.

אורי פלח: משום הצורך האמיתי שיש בציבור; ב.

אורי פלח: משום המצוקה שלנו בנושא הפרסום, שאין לנו מספיק דקות פרסום להעמיד לרשות המפרסמים, ואם תהיה לנו רשת נוספת – אם יהיה לה קהל מאזינים, כמובן – היא תוכל לענות במידה רבה על חלק מאותו ביקוש של פרסום, וכמובן שזה יביא להכנסות לרשות השידור, שיאפשרו לה להשקיע בנושאים נוספים.

אורי פלח: אני יכול רק לברך את חבריי לעבודה בוועד המנהל, המנכ"ל ומנהל הרדיו, את היושב-ראש כמובן, ואחרונים חביבים אנשי ההנדסה והטכנולוגיה שבלעדיהם אנחנו יכולים לעשות תוכניות מפה ועד להודעה חדשה, אבל אם אין אמצעי שידור גם לא יהיה שידור.

אורי פלח: אני מקווה ומאמין שהרשת הזאת תתפתח, עם מחלות הילדות והבעיות האפשריות שיש בהתחלה, ותהיה אבן נוספת בכתר של רשתות הרדיו שמובילות היום את תקשורת הרדיו בישראל, וכמו שאנחנו גאים ברשת ב' ורשת ג' אני בטוח שנהיה גאים גם ברשת הזאת והיא תביא כבוד לרשות השידור ולעוסקים במלאכה.

אורי פלח: יישר כוח לכולם.

יורי שטרן: ברשת א' אנחנו לא גאים?

אורי פלח: אני מוכרח להודות על האמת, לא.

יעלה גרנות: אני רוצה להעיר כמה הערות מעבר לברכות שכולם ברכו.

יעלה גרנות: אני רוצה לוודא שני דברים, ואני שמחה שאני יושבת בוועדת החינוך של הכנסת ולא רק בוועדה פנימית שלנו.

יעלה גרנות: 1.

יעלה גרנות: היות ואני מקשיבה לפעמים לרדיו הפירטי, ומסורת ודת, אני מקבלת את השם רשת "מסורת", אבל אני רוצה לדעת כיצד יובטח שכל מיני פסקי הלכה שהיינו עדים להם לאחרונה לא יופיעו ברשת הזאת.

יעלה גרנות: אני רוצה לוודא איזה פיקוח יהיה, שהרשת המסורתית הזאת תהיה רשת מסורת ושלא פלגים שונים בתוך הדת היהודית תינתן להם האפשרות לעבור על החוק למעשה.

יעלה גרנות: כי כבוד האדם הוא גם כן חוק, ואני כאשה בדת היהודית רואה את עצמי לא פעם פגועה.

יעלה גרנות: 2.

יעלה גרנות: אני רוצה לדעת אם ברשת המסורת הזאת יהיה מקום גם לקונסרבטיבים ולרפורמים, כי גם זאת מסורת.

יעלה גרנות: דבר שלישי, שאני חושבת שהוא מאד-מאד חשוב.

יעלה גרנות: אני יהודיה חילונית, אבל אני חושבת שחילוני יכול להיות רק מי שאיננו בור בנושא היהדות.

יעלה גרנות: יש לנו עלייה גדולה מאד מברית-המועצות לשעבר, מיליון אנשים, וכאשר מדברים על מסורת ישראל, הייתי רוצה שלקראת החגים תקחו בחשבון את האוכלוסייה הזאת, לקרב אותה למסורת ישראל.

יעלה גרנות: לא עם הדגשה שאני רוצה לגייר אותם או להפוך אותם ליהודים מאמינים, כי זה מייד דוחה.

יעלה גרנות: אני חושבת שהדברים האלה הם מאד-מאד חשובים, נוגעים להרבה מאד אנשים, ואני אומרת כאן לכל האנשים חובשי הכפות שאני יהודיה מאמינה ואני לא רוצה שיפסלו אותי כיהודיה, ואני רוצה שברשת הזאת יהיה גם לי מקום במסורת ישראל.

יעלה גרנות: אני עומדת על זה שהילדים שלי יוכלו לשמוע על מסורת ישראל ברשת הזאת גם כן, ושלא יהיה מצב שברשת הזאת בן-אדם שאין לו כפה לא יוכל לדבר.

יעלה גרנות: כי מסורת ישראל היא מסורת גדולה והייתי רוצה לראות שהרשת הזאת תהיה רשת בית הלל ולא רשת בית שמאי.

זבולון אורלב: תודה רבה.

זבולון אורלב: יעקב גיל, בבקשה.

2253: כיושב-ראש הוועדה לענייני רדיו ברשות השידור אני חייב לציין שתי עובדות, שעל אף שהיתה הכנה של אנשי רשת א', שאתה לא אוהב אותה, אנחנו קיבלנו החלטה לנסות ולשלב את תוכניות המסורת ברשת א' עוד בטרם נפלה החלטה שאנחנו נעשה רשת מיוחדת.

2253: כלומר, ההתייחסות לנושאי מסורת ולאתיקה כלפי אותם אנשים שמחפשים את השידור הזה, נענינו והיינו אמורים בישיבה הקרובה לשמוע פירוט על תוכנית היישום של אותם דברים שנדונו אצל המנכ"ל ואנחנו נתנו לו כיוון.

2253: אני מניח, אדוני המנכ"ל, שהכיוון שייעדנו והוא יקבל ביטוי ברשת א', הוא יעבור לרשת "מסורת".

2253: כלומר, איזה אלמנטים יהיו בה, ואני מחזק את הדברים שאמרה יעלה גרנות, אבל מקומם היה בוועדה לתוכניות רדיו ולא פה.

יעלה גרנות: אבל אני שמחה שהם נאמרו פה.

2253: אני מחזק את ידייך על ההערות שהשמעת, אבל אני חושב שלא תצאי ידי חובה אם ועדת החינוך, שהיה לי הכבוד לשבת בה הרבה שנים, תדון בענין מבלי שהענין נבדק לגופו בוועדה לענייני רדיו.

2253: יש לך זכות להעלות את הדברים ולבקש דיווח איך מתכוונים לפעול בענין שהעלית.

2253: תכתבי לי ואני אעלה את זה, כדי שלא תחשבי שיצאת ידי חובה בזה שהעלית את הענין כאן, ואנחנו נדון בו בצורה מסודרת.

2253: אדוני היושב-ראש, אתה זכית שהענין בא להכרעה בישיבה שזימנת.

2253: יש בהחלט מקום להעריך את רשות השידור, את הוועדה ואת תוכניות הרדיו, שגילתה פתיחות וסובלנות.

2253: את הדבר הזה ואת הערך הזה צריך לציין.

גיל סמסונוב: ואת היושב-ראש של הוועדה.

זבולון אורלב: תודה רבה.

זבולון אורלב: אבי שמידט, חבר המליאה, בבקשה.

אבי שמידט: אני מצטרף לכל הברכות של חבריי-קודמיי בנושא הקמת הרשת ואני לוקח את דבריה של יעלה גרנות בשתי ידיים.

אבי שמידט: אני חושב שמה שהיא אמרה, שהיא באה מקשת אחרת של המפה החברתית, יהודית – כולנו עם אחד אבל בכל-זאת יש לנו דעות שונות – מוכיח ומחזק את המחשבה שעמדה מאחורי הקמת רשת מהסוג הזה ובאמת זכה לקחת על עצמו תפקיד לאחד את העם ולדבר במושגים שכולם מבינים ולא במושגים גבוהים יותר מדי מעל הראשים של חלק מעם ישראל ולפנות אל ציבור ספציפי, אלא באמת למצוא לעצמם מרכיבים נכונים שישקפו את הדעות או את האפשרות לדבר אל אנשים בעלי דעות אחרות שאנחנו היום לא מדברים אליהם בשידורים כפי שהם קיימים ברשת א'.

אבי שמידט: זה בקשר לתשובה שלך, כי רשת א' מדברת היום לציבור המסורתי והיא לא מצליחה להגיע לילדים של יעלה גרנות, כי יש לה שעות שידור מאד מצומצמות שבהן היא לא מצליחה להקיף ציבורים שהיו רוצים לשמוע על המסורת ועל מושגי יסוד במסורת, כי השידורים לא קיימים.

אבי שמידט: אני רוצה לבקש ממך, יושב-ראש הוועדה, אולי באמצעותך לעקוב אחרי דבר נוסף שקשור ברשת.

אבי שמידט: יש תחושה, והלוואי ואתבדה, שהרשת הזאת היא מוצנעת, נחבאת, היא דבר חשאי.

אבי שמידט: כל הציבור בכלל בישראל לא שמע על שידורי הניסיון של הרשת, ויש לי חשש שגם עם תחילת השידורים באופן מלא לא נגיע לכל הציבור שהיינו רוצים להגיע אליו, מפני שהכל יהיה מוצנע וחשאי כמו עכשיו.

אבי שמידט: אני חושב שאין לנו מה להתבייש, בוודאי אחרי שאנחנו שומעים חיזוקים מיעקב גיל, מיעלה גרנות ובכלל מאנשים מכל הקשת הציבורית על הצורך בהקמת רשת מהסוג הזה.

אבי שמידט: כדאי להתחיל כבר עכשיו.

אבי שמידט: אם יש שלושה שבועות בין המצרים, זה הזמן לעבוד על "קמפיין" ציבורי מאסיבי שיודיע על מועד פתיחתה של הרשת, ואולי שיאו של הקמפיין הציבורי יהיה בוועדת הכנסת עם פתיחתם המלאה של השידורים אחרי ט' באב.

אבי שמידט: אבל כבר עכשיו צריך להתחיל "לפמפם" לאנשים שמייד אחרי ט' באב תקום רשת מסורתית, ששמה יוכרע איפה שיוכרע, אבל שהציבור יתכונן והרשת תגיע למצב של האזנה גבוהה .

אבי שמידט: אותו דבר לגבי המפרסמים.

אבי שמידט: אני חושב שאם מפרסמים יצביעו ברגליים ויבואו לרשת, זה יקפיץ את הענין מדרגה אחת נוספת ואין לנו במה להתבייש.

זבולון אורלב: תודה רבה.

זבולון אורלב: ברשותכם, אבקש מאהרן ויזנר לומה כמה מלים על המחשבות ועל התוכניות לגבי הרשת.

זבולון אורלב: דרך אגב, אני מאד מזדהה עם הדברים שאמרו גב' גרנות ויעקב גיל.

זבולון אורלב: אני חושב שזה חלק מהותי, היות והרשת היא רשת ממלכתית.

זבולון אורלב: אין לי ספק שכולם רואים את זה כך.

זבולון אורלב: בבקשה.

אהרן ויזנר: אומר בקצרה כמה דברים.

אהרן ויזנר: קודם-כל, כדי שהרשת תהיה מגויסת היא חייבת להיות רשת מגוונת, כי אם היא לא תהיה מגוונת היא לא תהיה מעניינת.

אהרן ויזנר: כדי לשמוע את עצמנו אנחנו לא צריכים רדיו.

אהרן ויזנר: אנחנו יכולים להיכנס לחדר סגור, להכניס כמה אנשים ופשוט להקשיב לעצמנו.

אהרן ויזנר: היתרון של רדיו שהוא במה, ואם יש אינטראקציה בין קבוצות חברתיות שונות, אם יש דינמיקה, יש שולחנות עגולים למיניהם, ופתיחות, זה הופך את הדבר למעניין.

אהרן ויזנר: ברגע שאין את הדבר הזה זה פשוט רדיו לא מעניין.

אהרן ויזנר: אולי חלקים מסוימים בציבור רוצים שיהיה רדיו כזה, אבל בפועל הם לא תמיד מקשיבים לרדיו, הם מעדיפים להקשיב לרדיו שהוא מעניין.

אהרן ויזנר: ברור שברגע שהתוכניות ייקבעו, וכרגע הן בשלבי התהוות, חלק מהרעיון היה לגלגל אותן בתקופה זו של הרצה, ותוך כדי ההרצה ללמוד מטעויות, כי אנחנו מעלים רשת תוך כדי עבודה ולא לאחר תכנון של שנה – שנתיים.

אהרן ויזנר: היו רעיונות גם לפני-כן, אבל העבודה על הרשת נעשית בזמן די קצר ולכן אנחנו בשלב הסופי של הדברים נביא את התוכניות לוועדת תוכניות רדיו ונקבל אישור.

יעלה גרנות: אבל רצוי להביא את הטיוטה ולא את הגמור.

זבולון אורלב: אם הוא יביא טיוטה ואם הוא לא יביא טיוטה לפני הוועדה, באופן כללי זו טיוטה.

אורי פורת: כדי שלא תהיינה אי-הבנות, יש לך מנהל רדיו ומנכ"ל.

אורי פורת: אחרי שאנחנו נחליט נביא את התוכנית לאישור בוועדות המתאימות.

אהרן ויזנר: גם אני רוצה להודות לאנשים שעשו במלאכה.

אהרן ויזנר: המהירות של הצבת המשדרים והעבודה הטכנית היו משהו מיוחד, וכן הכשרת אולפן תוך חודש או חודשיים.

אהרן ויזנר: דוד כהן עשה עבודה שאני אישית מרגיש חובה לומר לו תודה רבה.

דוד כהן: אנחנו עובדים על תדר שבינתיים לא אושר לנו על-ידי משרד התקשורת.

דוד כהן: אנחנו אמורים להציב לפחות עוד שלושה משדרים שעדיין אין לנו אישור תדר עליהם.

דוד כהן: קחו את זה בחשבון, וכדאי לציין את זה.

זבולון אורלב: אני אציין את זה.

דוד כהן: כיוון שהמאבק צריך להיות גם שלכם.

זבולון אורלב: בהחלט.

גיל סמסונוב: אני רוצה להגיד רק שני משפטים, כי אני עדיין לא מרגיש שאני בשלב הברכות, ואם שמתם לב, בכוונה לא בירכתי.

גיל סמסונוב: אני אברך כאשר הרשת הזאת באמת תעבוד במתכונת מלאה ותהיה רשת על המפה.

גיל סמסונוב: זה יום יפה וטוב, אבל עדיין יש לנו עוד שלב לעבור.

גיל סמסונוב: אני רוצה לענות לחבר-הכנסת יורי שטרן לגבי רשת א'.

גיל סמסונוב: אנחנו נחזור ונדון בנושא של רשת א' ומיצובה בזמן הקרוב.

גיל סמסונוב: עלו דיונים בנושא הזה.

גיל סמסונוב: חלק מהעלאת הנושא של רשת "מסורת" היה עקב העובדה שרשת א' היא רשת חיובית ומעמיקה, אבל היא לא מתרוממת מבחינת הציבור.

גיל סמסונוב: אנחנו בהחלט נדון וגם נחזור לוועדה עם זה.

גיל סמסונוב: בתוכנו, בין המנכ"ל לבין מנהל הרדיו, ביני ובין החברים האחרים מתגלגלים רעיונות, אנחנו נעלה אותם במוסדות, ואחרי קבלת החלטה גם נחזור לכאן.

גיל סמסונוב: יעלה גרנות העלתה כאן נושאים שאני חושב שמן הראוי גם לענות לפרוטוקול.

גיל סמסונוב: התוכן של השידורים הוא באחריותנו, באחריותך כחברת הוועדה לתוכניות רדיו וכחברת המליאה.

גיל סמסונוב: והשידורים כמו כל שידורים הם בסופו של דבר על-פי החוק כפופים גם לוועדה ולמליאה.

גיל סמסונוב: שנית, לגבי הקונסרבטיבים, הרפורמים וכן הלאה, אני חושב ואפילו דורש שהשידורים לא צריכים להיות על-לפי זרמים, מפלגות וקבוצות.

גיל סמסונוב: השידורים צריכים להיות על-פי התוכן שלהם, וחס וחלילה שהשידורים יהפכו להיות שידורים של קבוצות, מפלגות או זרמים ביהדות.

גיל סמסונוב: אני מאד-מאד מקווה ורוצה לקוות שהשידורים האלה יקרבו מאזינים שהם לאו-דווקא הגרעין הקשה, ויביאו לרשת החדשה גם מאזינים של הגרעין הקשה מכל מיני תחנות רדיו שונות ומשונות ורבות שהן לא חוקיות, אבל גם יקרבו אנשים שאפשר לקרב אותם למורשת ולמסורת.

גיל סמסונוב: נקודה אחרונה, ברשותך אדוני היושב-ראש.

גיל סמסונוב: אנחנו רואים כאן סיום תהליך של מוסדות מול הנהלה.

גיל סמסונוב: גם עבודה יפה מאד של ההנהלה – ובמקרה הזה ברכות מהמנכ"ל, מנהל הרדיו, אהרן ויזנר והאנשים הטכניים – אבל הרבה שנים המוסדות בעצם הושמצו על הפעילות שלהם.

גיל סמסונוב: אנחנו רואים כאן קונסנסוס שהיה לאורך כל הדרך בין חברי הוועדה, בראשות יעקב גיל - יעקב גיל יצא מהחדר והוא לא ישמע את מחמאותיי – והמליאה עצמה, ואנחנו רואים שעשינו כאן צעד שהוא בהרמוניה, גם בתוך המוסדות, עם כל חילוקי הדעות שקיימים בין האנשים, בין הזרמים, בין דתיים לבין חילוניים, וכן הלאה, וגם מול ההנהלה.

גיל סמסונוב: זאת אומרת, זו אולי פעולה משמעותית ראשונה שאפשר לומר שהיתה בהרמוניה מהרגע הראשון ועד הביצוע.

יורי שטרן: אני מבקש להעיר שתי הערות.

יורי שטרן: 1.

יורי שטרן: צריכים לדאוג לכך שכתוצאה מהקמת רשת נפרדת לא ייעלם נושא המסורת והתוכניות בנושא זה גם מרשתות אחרות, כי זה עלול לנקז את כל הדיונים והשידורים לרשת אחת.

דוד כהן: אני רוצה להוסיף שלפני שבועיים הוספנו במנרה שני משדרים לרשת א' ולרק"ע, לאוכלוסייה הרוסית באזור.

יורי שטרן: 2.

יורי שטרן: בנושא של מתן במה וחופש ביטוי, או הזדמנות לביטוי, גם לתנועות הלא-אורתודוכסיות אני חושב שהדבר הזה צריך להיות.

יורי שטרן: בהגדרה זה לא מובן מאליו.

זבולון אורלב: זה מובן.

יורי שטרן: צריכים להגדיר את זה כך, כי אחרת - - -

יעלה גרנות: כי אחרת זה לא יהיה.

זבולון אורלב: אני מאמין שזה יהיה גם בפרופורציות מתאימות.

זבולון אורלב: הרי בכל-זאת יש היקפים של ציבור.

זבולון אורלב: במדינת ישראל, אני סתם אומר, יש 10,000 בתי-כנסת.

זבולון אורלב: אני מניח ש-9,950, שגם בתוכם כך וכך אלפי חרדים, כך וכך אלפים – ציונות דתית, אולי עשרות קונסרבטיביים, וכו' - יש היקפים במערכת, ואני מניח שהם יבואו לידי ביטוי.

זבולון אורלב: מבחינתי זה רדיו ממלכתי, יש שולחן אחד שלידו יכולים לשבת יעלה גרנות, יעקב גיל ואורי פלח שמייצגים את כל גווני הציבור ולאף אחד אין מונופול וצריכים להגיע, כמובן, להבנות.

זבולון אורלב: עד היום היתה הרגשה בקרב הציבור שומר תורה ומצוות שאין לו רשת שהוא יכול להאזין לה בנקיות הדעת, שזה הולם את אורח החיים שלו ואת ההשקפה הדתית שלו ואת האמונה שלו, בעיקר מבחינת התכנים, והעובדה שצמחו תחנות רדיו פירטי, שרובן, דרך אגב, עונות על הצורך של אותו ציבור, היא עדות לכך שיש מקום לרשת נוספת.

יעלה גרנות: חלק גדול מאד של הרדיו הפירטי שאתה מציין אותו לא כולל אף אחד מהאנשים שיושבים ליד השולחן הזה.

זבולון אורלב: אני מסכים.

זבולון אורלב: יצטרכו לתת לו גם פתרון פה.

יעלה גרנות: בסדר.

יעלה גרנות: אבל במסגרת החוק.

זבולון אורלב: אני חושב שאפשר לסכם.

זבולון אורלב: ועדת החינוך והתרבות מברכת את ראשי רשות השידור על הקמת רשת "מסורת" כרשת ארצית לשידורי מורשת ויהדות בתדר 104.7 מגה-הרץ והאזינה בסיפוק במהלך ישיבת הוועדה לשידורי הניסיון.

זבולון אורלב: הוועדה רשמה לפניה את החלטת הרשות להפעיל את הרשת מייד לאחר ט' באב התש"ס בהדרגה ליום שידורים מלא.

זבולון אורלב: הוועדה מקווה ומצפה שרשת "מסורת" תיתן מענה ראוי לצורכי הציבור הדתי והמסורתי ולכלל האוכלוסייה המעונינת בתכנים אלה וההולם את אורח החיים והאמונה של אותו ציבור.

זבולון אורלב: הוועדה פונה לשר התקשורת בתביעה להסדיר לאלתר אישור התדר הארצי לרשת "מסורת" ותעקוב אחר הסדרת הנושא.

זבולון אורלב: תודה רבה לכם, אנשי ההנדסה.

זבולון אורלב: יישר כוח, וברכות.

זבולון אורלב: אנחנו עוברים לנושא הבא: תוכנית הרדיו "מי מפחד משירה".

זבולון אורלב: חבר-הכנסת יורי שטרן, בבקשה.

יורי שטרן: ביקשתי להתערב כגוף ציבורי באיזו שהיא סוגייה ברדיו, כי הדאיגו אותי השמועות שהגיעו לאוזניי, שיש כוונה להוריד את התוכנית "מי מפחד משירה" שמשודרת כבר כמה שנים לקראת החדשות של השעה 11 בלילה.

יורי שטרן: אני דיברתי עם עוד שניים-שלושה מכרים שלי והם אישרו לי שזאת הכוונה.

יורי שטרן: לכן מצאתי לנכון, לאחר שהיה לי פעם ניסיון מוצלח עם תיקון החלטה כזאת לגבי תוכניתו של מיכאל מירו בנושאים סוציאליים, כי חשבתי שזה חשוב מאד שיש תוכנית בנושאים סוציאליים.

יורי שטרן: אני החתמתי על הפנייה הזאת למעלה משלושים חברי הכנסת מכל המגוון הפוליטי.

יורי שטרן: אני חושב שכל אחד מאתנו ואנחנו כחברה, כתרבות נמצאים בהתמודדות בחיי היום-יום.

יורי שטרן: הדינמיקה של החיים כל-כך סוחפת אותנו והיא כל-כך לא נותנת מקום לשום דבר לירי ולשום מנוחה נפשית ותרבותית; הכל חדשות, הכל רץ בקצב יותר ויותר מהיר ובמשפטים יותר קצרים.

יורי שטרן: אנחנו חייבים לשמור על איזה שהוא איזון בטירוף הזה.

יורי שטרן: היתה וישנה פינה שבכל-זאת נותנת כמה דקות של אווירה אחרת.

זבולון אורלב: אתה כבר קראת שם שירים?

יורי שטרן: כן.

יורי שטרן: מפה זה התחיל.

יורי שטרן: חברי כנסת רבים מוזמנים לפינה הזאת.

יורי שטרן: אני חושב שלתוכנית הקצרה הזאת יש ערך מוסף נוסף.

יורי שטרן: מבחינת האינטרסנטיות שלנו כחברי הכנסת אני לא בטוח כמה מהבוחרים שלי, למשל, בכלל מאזינים לתוכנית הזאת, וזה לא השיקול, אלא שכאשר המאזין שומע חבר כנסת קורא שיר, אני חושב שזה גם משפר את תדמיתה של הכנסת באוזניו, ולכן גם בעיניו.

יורי שטרן: אני לא יודע מה הם השיקולים להורדת התוכנית "מי מפחד משירה".

יורי שטרן: אולי כמו תמיד יש רצון לשנות ולהכניס דברים חדשים במקומה.

יורי שטרן: אני חושב שהפינה הזאת עושה את שלה, היא טובה, היא נכונה והיא גם בזמן מתאים מבחינה זאת שזה לקראת הלילה ולקראת החדשות, וזה עושה את שלו.

יורי שטרן: פניתי אל יושב-ראש ועדת החינוך והתרבות שנענה לבקשתי מאד במהירות, ואני מודה על כך.

יורי שטרן: הייתי מבקש, אם יש כיוון כזה בתוכניות שלכם, לבדוק את זה מחדש ולהשאיר את התוכנית הקיימת.

יורי שטרן: אם יש לגביה הערות מקצועיות כאלה או אחרות, זה כבר ענין פנימי שלכם, אבל קיומה של התוכנית "מי מפחד משירה" הוא דבר מאד חיובי.

זבולון אורלב: תודה רבה.

זבולון אורלב: הנקודה ברורה.

זבולון אורלב: מר פורת, בבקשה.

אורי פורת: הפנייה, או העצומה בענין הזה הגיעה אלינו וגם לשר המדע, התרבות והספורט שפנה אלינו באותו ענין.

אורי פורת: מנהל הרדיו השיב לשר המדע, התרבות והספורט, ואני מציע שמנהל הרדיו ישיב גם לוועדה.

אמנון נדב: ברשותכם, אומר קודם-כל משפט כללי.

אמנון נדב: אני באמת מאמין בכל הכוונות הטובות שיש כאן, אני מכבד אותן וגם אוזני קשובה לכל, אלא שבכל-זאת במישור הכללי צריך קודם-כל להעמיד דברים על מקומם.

אמנון נדב: התפקיד שלנו – ואני מתכוון לא רק אליכם, אני מתכוון למוסדות רשות השידור – הם צריכים להתוות לנו מדיניות: יותר תרבות, פחות זה, יותר זה.

אמנון נדב: הם לא צריכים להגיד: תעשו תוכנית כזאת וכזאת עם מנחה כזה וכזה.

אמנון נדב: זה לא התפקיד.

אמנון נדב: באופן ספציפי, בתוכנית הזאת מדובר בשתיים – שלוש דקות של תוכנית שהציע לי פנסיונר, אדם שעבד ברדיו, שבא, ואני אומר את זה בזהירות, עם גימיק.

אמנון נדב: זאת לא תרבות ממש אבל זה גימיק שפוליטיקאים קוראים שיר.

אמנון נדב: עם כל הכבוד, הם לא קריינים וההסברים שלהם הם לא הסברים מלומדים.

אמנון נדב: זה איזה שהוא גימיק צבעוני ויפה שאולי מציג את הפוליטיקאי בפן כזה או אחר.

אמנון נדב: התוכנית הזאת ירדה, ובאותן דקות אנחנו משדרים כל לילה "מי מפחד מהומור".

אמנון נדב: מדובר על פינה שרצה כבר חמש שנים, לטעמי ולטעם הצוות המקצועי שבדק אותה.

אמנון נדב: היה בה חן של ספונטניות.

אמנון נדב: בענין הזה לא שמעתי אותך, אבל בהרבה מקרים זו התחילה להיות פינת יחסי ציבור של חברי הכנסת או אחרים, שהיה לי יסוד להניח שלמען שיפור הדימוי ובתקופה שמעסיקים משרדים ליחסי ציבור זה אפילו הגיע עד כדי כך שאנשים בחרו להם את השיר וכתבו להם את הפינה.

אמנון נדב: אני לא אומר בהכללה, היו לנו מקרים מסוימים.

אמנון נדב: בלשוננו המקצועית, אחרי חמש שנים התוכנית הזאת ממצה את עצמה.

אמנון נדב: זה לא אומר שהדבר הזה לא יחזור, זה לא אומר שלא נעשה את זה.

אמנון נדב: אנחנו יזמנו את זה ואנחנו ממשיכים ליזום דברים גדולים מאלה.

אמנון נדב: לנושא שמדאיג אותך ומדאיג את שר המדע, תרבות וספורט, שידורי שירה ב"קול ישראל", אם זה באמת מעניין אותך, אני ממליץ: ברשת א', שזאת רשת התרבות, משודרת מדי יום התוכנית "בימת שיר", בדיוק אותו דבר, אלא ששם קורא שיר מישהו מקצועי, וגם הניתוח של השירה במשך שתיים-שלוש דקות נעשה בצורה מקצועית ונכונה.

אמנון נדב: בנוסף, באותה רשת משודרת פעמיים ביום התוכנית "חדש על המדף", שזאת גם ספרות יפה אבל זה גם ספרי שירה.

אמנון נדב: ב"קול המוסיקה" משודרת פעמיים ביום התוכנית "בימת שיר".

אמנון נדב: כלומר, יש לך חמש פעמים ביום פינות כאלה, שרצינו בשעתו שיהיו גם ברשת ב'.

אמנון נדב: בכללי אתה תחסוך לי בזה שאני אסביר, אבל אני אקרא מהמכתב שכתבתי לשר וילנאי, אבל אני מאמין שזו תשובה לך.

אמנון נדב: כתבתי לו: "אני מודה לך על שאתה מחזק את ידי "קול ישראל" במתן ביטוי נרחב לתרבות הישראלית בכל הרשתות.

אמנון נדב: כל זה ביוזמת אנשי המקצוע ב"קול ישראל" בכל הרשתות הנושא הזה מעמיק ומוסיף תוכניות העוסקות בתרבות ולא גורע.

אמנון נדב: עם כל זאת, שינויים בתוכניות בכפוף לכל האמור לעיל הנם "נשמת אפו" של רדיו תוסס וערני שאינו קופא על השמרים", וכבר דיברתי על זה.

אמנון נדב: זאת אומרת, זה לא טוב שיש תוכניות שיש להן קושאן, שהן רצות שנים, ובענין הזה היה לנו ויכוח עם חבר כנסת בקשר לתוכניתו של משה נגבי, כי מגיע שלב מסוים שבו התוכנית צריכה להיפרד.

אמנון נדב: אולי נעסוק בשירה, אבל לא שפוליטיקאים יקראו שירה, אלא איזה שהוא רעיון אחר, קצר וטוב, ואנחנו בעד זה.

אמנון נדב: "הפינה היומית שמביאה פוליטיקאים ואישי ציבור אל המיקרופון בקריאת שירים מיצתה את עצמה ואני סמוך ובטוח שאנשי "קול ישראל" ימצאו חלופות חדשות שיענו לשינויים שחלים בקהל המאזינים, גילם, טעמם וכיוצא באלה".

אמנון נדב: חבר–ה

אמנון נדב: כנסת שטרן, חמש שנים זו תקופה שבה הדברים זזים.

אמנון נדב: יש ציבור חדש שמאזין לרשת ב', יש גילים חדשים, יש טעמים חדשים.

אמנון נדב: אם אתה מקדיש מזמנך אולי עשר דקות בשנה או בחודש, אנחנו עוסקים בזה יום-יום, זאת העבודה שלנו, ואנחנו קשובים לכל הדברים האלה.

אמנון נדב: אני גם כותב לו: "אני מקווה שפנייתך לא נועדה לקבע, לשמר ולהנציח שדרים ותוכניות רדיו שמיצו את עצמם".

אמנון נדב: אני באמת רוצה להאמין בענין הזה, אבל כשאני פניתי וביררתי עם הצוות, מסתבר שגם הצוות יזם איזו שהיא פעילות שאנשים יגיבו מבחוץ על הענין כדי למנוע הורדת תוכנית.

אמנון נדב: אם יש לנו איזה שהוא דבר שאנחנו רגישים אליו מבחינה מקצועית – ובזה אני לא מתכוון דווקא אליך – שאנשים מבפנים, כשעומדים להוריד תוכנית מסוימת, מתוך רצון להמשיך ולשדר לנצח נצחים את התוכנית שלהם, אז מתחילים ליזום פעילויות חיצוניות.

אמנון נדב: לא זו הדרך.

אמנון נדב: אנחנו פועלים ברדיו בידיים נקיות.

אמנון נדב: יכולים לטעות, אנחנו קשובים לביקורות, אנחנו קשובים להצעות.

אמנון נדב: כרגע התוכנית משודרת אבל הגענו למסקנה שבקיץ צריך לקחת מהקלאסיקה של ההומור הישראלי ולתת שתיים – שלוש דקות.

אמנון נדב: ותאמין לי שגם הומור זה תרבות.

זבולון אורלב: אני פחות מוטרד מהענין של חברי הכנסת, כי יש לנו מספיק הזדמנויות להתבטא ולהופיע בתקשורת.

זבולון אורלב: אני יותר מוטרד מהשירה.

זבולון אורלב: כלומר, זה הוריד את השירה מאיזה נכס עלום, מסתורי שלא צריכים לגעת בו, פתאום לדבר ידידותי, שהנה גם האיש הזה שהוא פוליטיקאי בסך-הכל, הוא כל היום עוסק בדברים מאד מטריאליים, מאד חומריים, מאד כוחניים, גם הוא יש לו רגע של שירה.

זבולון אורלב: יש איזה מסר חשוב בדבר הזה.

זבולון אורלב: אני מאד תומך בדעתך שלא צריכים לקבע תוכניות.

זבולון אורלב: מבחינה מקצועית אם הייתי מנהל הרדיו גם הייתי מחפש כל כמה שנים לרענן.

זבולון אורלב: מה שצריך לרענן זה את האריזה.

זבולון אורלב: כלומר, צריך לחפש, והומור לא בא במקום שירה.

זבולון אורלב: בעיניי זו תרבות אחרת, אבל לחפש בכל-זאת במקום אחר, ביום אחר, ברשת ב'.

אמנון נדב: כן, בהחלט.

זבולון אורלב: אני מסכים גם שתרבות משתנה ואוכלוסיות משתנות, בסדר, אבל עכשיו צריך לחשוב איך אני בכל-זאת מקרב את האוכלוסיות החדשות האלה, כי יש לי ענין בנושא השירה.

זבולון אורלב: תחשבו על רעיונות.

אמנון נדב: מקובל עליי.

אמנון נדב: אני גם מסכים עם מה שחבר-הכנסת שטרן אמר.

יורי שטרן: גם אני ציינתי שאין פה שום ערעור על זכותכם, וחובת

יורי שטרן: כם אפילו כל פעם לרענן ולשנות.

יורי שטרן: א.

יורי שטרן: רשת ב' היא רשת ב', היא עדיין ב"קול ישראל" הרשת עם אחוזי האזנה הרבה יותר גבוהים, ולכן תוכניות ברשתות האחרות פשוט אינן במקום זה.

יורי שטרן: אני חוזר למה שציין גם יושב-ראש הוועדה.

יורי שטרן: חשיבות רבה יש בייחודיות של התוכנית בכך שאנשי ציבור קוראים שיר.

יורי שטרן: לא רק שזה מסקרן יותר את המאזין, כי אחרת הוא לא היה מאזין בכלל לשיר, אלא שזאת בכל-זאת הסתכלות אחרת על השירה.

אמנון נדב: בתנאי שתסכים אתי שזה לא נעשה כדבר צפוי.

אמנון נדב: צריך להיות אלמנט של הפתעה, וכשחמש שנים עושים את זה - - -

יורי שטרן: מה שמדאיג אותי בהחלטתכם, והפנייה שלי ושל חברי הכנסת שאני יזמתי לא באה כתוצאה מאיזו שהיא יוזמה של העובדים עצמם.

אמנון נדב: גם וגם.

אמנון נדב: תאמין לי שהם הודו בפניי, גם לגבי השר וילנאי באופן ספציפי.

יורי שטרן: אני פניתי אל השר וילנאי, אבל אני לא יודע איך הוא קיבל את זה.

יורי שטרן: אני קיבלתי את זה באקראי וזה הדאיג אותי.

יורי שטרן: אם היתה חלופה, כמו שאתה אמרת שיש אולי מתכונת אחרת או שעה אחרת, זאת באמת החלטה מקצועית לגמרי.

יורי שטרן: אבל אם התוכנית סתם יורדת ומתחלפת בדבר הכי טוב שבעולם?

זבולון אורלב: הוא לא אמר את זה.

זבולון אורלב: מה שאני הבנתי ממנו, והוא יכול לאשר את זה או לא לאשר את זה, זה שיחד עם הורדת השירה יושבים וחושבים מה לעשות.

יורי שטרן: לזה אני מגיע.

יורי שטרן: לכן אני מבקש לראות את הפנייה שלנו כפנייה לעצם ההחלטה בהקשר המדיניות.

אמנון נדב: מקובל, ואני אשמח להודיע לך מה החלופה לזה.

יורי שטרן: כי שני המרכיבים החשובים של מה שהיה הם דווקא החדירה לתוך האווירה האחרת ורצף אחר של שידורים ואז פתאום אתה נעצר ושומע שירים.

יורי שטרן: שנית, דווקא ההגשה על-ידי אנשים שאינם מבקרים מקצועיים ואינם קריינים מקצועיים, ולאו-דווקא צריך להסתפק בפוליטיקאים, וגם לא אסתפק, אבל זה נותן לזה מימדים אחרים.

יורי שטרן: אני מבקש שתשקול את הפנייה ותודיע לי תשובתך.

אמנון נדב: אני קשוב לכל פנייה שלך.

יורי שטרן: אולי הקיץ מתאים יותר להומור, אבל אני מבקש לקראת הסתיו.

גיל סמסונוב: אולי זה יהיה סיכום מסוים לדברים ביניכם, ואוסיף עוד דבר.

גיל סמסונוב: א.

גיל סמסונוב: חבר-הכנסת שטרן, יש כאן קשב לדברים שאמרת ואני חושב שאמר לך נכון מאד מנהל הרדיו שחשוב מאד שאנחנו נשמור על כך שגם מוסדות הציבור, גם הוועדה יעסקו במדיניות בדרך הכוללת ולא בהתוויית דרך מאד-מאד אופרטיבית.

יורי שטרן: מאה אחוז, שלא תהפוך להתערבות פוליטית.

יורי שטרן: בסדר.

יורי שטרן: במקומך הגדרתי את זה.

גיל סמסונוב: הנושא הספציפי עצמו הובהר פה.

גיל סמסונוב: מנהל הרדיו אמר לך שהוא בוודאי יהיה קשוב לפנייתך ויהיה לזה ביטוי.

גיל סמסונוב: אני מודאג ממה שרמז פה מנהל הרדיו, שבעצם הגענו למצב – במיוחד ברדיו, פחות בטלוויזיה – יש מצב שהגורמים המקצועיים כמעט ואינם יכולים לעשות שינויים בתוכניות ברדיו.

גיל סמסונוב: נוצר מצב שמצד אחד דורשים מהם תוצאות, לעשות רענון ולהביא יותר אחוזי האזנה ולהיות יותר מעניינים ורלבנטים וכן הלאה.

גיל סמסונוב: אבל יש מצב שלא רק הגורמים המקצועיים והאחראים היום קובעים – הם אחראים כלפינו וגם כלפיכם על השידורים - אלא יש לטיפונדיות מסוימות, כמעט רוב לוח השידורים הוא ב"פרוטקשן" מסוים.

גיל סמסונוב: זאת אומרת, אם אתה רוצה לעשות היום איזה שהוא שינוי הכי קטן, מייד שערורייה רבתי, ואני לא מדבר עכשיו על משהו ספציפי, אני מדבר על משהו עתידי.

גיל סמסונוב: נניח מנהל הרדיו ירצה לרענן את שידורי הצהריים, או הבוקר, או תוכנית מסוימת – לקצר אותה, להאריך אותה, לשנות מתכונת – ולא משנה במי יפגעו, אני אומר לכם מראש שתהיה שערורייה וזה לא טוב.

זבולון אורלב: זה האופי של המשטר הדמוקרטי במדינה.

אמנון נדב: אבל לא היה לזה תקדים.

זבולון אורלב: תפקידם של אלה ליצור, תפקידם של אלה לשמור.

גיל סמסונוב: אני אומר את זה גם לעצמנו ואני אומר את זה גם לוועדה, אנחנו צריכים לאפשר מרחב מסוים, ולטעמי רחב מאד, לגורמים המקצועיים ולבחון אותם על-פי התוצאות.

גיל סמסונוב: אם הרדיו הוא רדיו מעמיק והוא לטעם רוב הציבור והוא מצליח מאד, אז אנחנו צריכים לתת גיבוי למי שמנהל אותו.

גיל סמסונוב: אם יהיה כישלון, אנחנו צריכים לבוא בטענה למנהלים.

יהודית נאות: איך אתה מודד הצלחה, רייטינג?

גיל סמסונוב: אני חושב שלא.

גיל סמסונוב: את דעתי לגבי הטלוויזיה אמרתי בהרבה הזדמנויות ולא אחזור עליה.

יהודית נאות: הרי על זה בדיוק הדיון הציבורי צריך להיות, מה זה הצלחה?

אמנון נדב: חברת-הכנסת נאות, אם לגבי רשת ב' יש לך טענות כמו לגבי ערוץ 2, אשמח לשמוע אותן.

גיל סמסונוב: התשובה היא בוודאי לא רק רייטינג.

יהודית נאות: מה עוד?

גיל סמסונוב: אפשר לראות הצלחה אפילו בתוך רשות השידור בין רשתות, בין רדיו לבין טלוויזיה, ואני חושב שיש היום קונסנסוס שאומר שהרדיו בישראל מצליח והוא אחד הרדיואים היותר נחשבים בעולם אפילו, כי מצד אחד יש לנו רשת ב' – אקטואליה – שמצליח מאד ונחשב מאד, ענייני ואובייקטיבי, ומצד שני רשת ג', שמנהל הרדיו והצוות המקצועי בחוכמתם הביאו לכך שרשת ג' התמקדה בתחום ספציפי.

גיל סמסונוב: היום רשת א' מתמקדת על תרבות מצד אחד ועל מורשת מצד שני.

גיל סמסונוב: אני חושב שזה ניהול נכון, וכשיש בקורת אנחנו אומרים אותה.

זבולון אורלב: אני רוצה לסכם את הדיון, וזה נוסח הסיכום: הוועדה רשמה לפניה את שיקולי רשות השידור בהפסקת התוכנית "מי מפחד משירה" ואת נכונותה לשקול תוכנית חדשה שתשמור על קירוב ציבור המאזינים לשירה ישראלית.

יעלה גרנות: הייתי אומרת "לשירה".

זבולון אורלב: מתכונת אחרת.

אורי פורת: אנחנו חשבנו לעשות את זה בלאו-הכי.

זבולון אורלב: רשמנו לפנינו.

זבולון אורלב: אני רוצה לשמור גם על העצמאות.

זבולון אורלב: תודה רבה לכם.

זבולון אורלב: הישיבה נעולה.

זבולון אורלב: - - - - - - - - -